URRUZUNO URRESTI (EH Bildu, 2014-10-03):
Eskerrik asko mahaiburu andrea.
Politika orokorreko bilkuratik ateratako sentsazio berdinarekin ateratzen naiz. Ematen dira datu batzuk baina badirudi datu horietan bilatzen dela berriro ere orain arte egin den berdina egitekoaren justifikazioa.
Eta zuk esaten didazu, defizit helmuga badakizu zein den, beraz edukiko dugu ez dakit zenbat dezima gutxiago, beraz edukiko ditugu 200 milioi gutxiago. Zorpetzea ordaintzeko 200 milioi gehiago eraman behar ditugu, beraz edukiko ditugu guztira 400 milioi gutxiago. Orduan, esaten ari zarena da aurten egindako berbera egingo duzula datorren urtean ere.
Eta guk justu esaten duguna da egoera aldatu behar baldin bada, batez ere eskubiderik gabeko eremu horretan guk behintzat kokatzen ditugun jendarte horren egoera aldatu behar baldin bada, Gobernuak ere bere politikak egiteko erak eta neurriak aldatu beharko dituela.
Badakigu orkila horretan mugituz gero hor maniobra handirik ez dagoenik. Horregatik esaten dugu badaudela alor batzuk bereziki jorratu behar direnak. Eta lehen esan dut, zerga politikaren kontua dago. Lehen esan dut alor publikoa dela Gobernuak zuzenean eragin ahal dezaken esparru bakarra. Eragin dezagun hor.
Eta guk horretan bilatu nahi dugu egoeraren iraulketa bat zeren eta EH Bilduk hemen 25ean –ez gaur– ez du planteatzen egonkortasun presupuestariorako akordio bat. Helburua bere horretan, bere esentzian ez da hori. Helburua izan behar da lehen aipatu ditudan pertsona horiei eta beraien egoerari erantzutea. Hori da guretzat erronka nagusia eta horretan esaten dugu.
Horretan eta horretarako behar ditugun baliabideak lortzen laguntzeko EH Bildu prest dago egin beharreko guztia egiteko. Prest dago baina helburua zuk jartzen duzuna da: Pertsona, pertsona helburu. Esaten duguna da pertsona helburu baldin bada, zein da helburua?
Orduan, beldur gara beste behin ere murrizketa berrien atarian ez ote garen aurkitzen. Bateratze laguntzen murrizketa atzerapena deitzeaz gain, Aburto sailburuak esan du gauza guztietarako dirurik ez dagoela. Badakigu.
Gogoratzen dugu lehendakariak egindako adierazpenak gizarte laguntzen, gizarte zerbitzuen inguruko ituna egin behar dela ikuspegi horretatik eta testuinguru horretan. Eta gogoratzen dugu ere –horrek ere nolabaiteko beldurra eragiten digulako– lehendakariak gizarte subentzionatuari buruz esandakoa.
Uste dugu orain egindako adierazpenak gero halako adierazpenekin erabat kontrajarriak izaten ari direla. Uste dugu halako adierazpenen atzean benetan aurkitzen dena da murrizketekin jarraitzeko justifikazio bat.
Eta lehen txandan ere horregatik esan nizun. Eztabaidatu dezagun zer den derrigorrez Bruselak edota Madrilek agintzen digulako aplikatu beharrekoa eta zein da Gobernuak bere ideologiari, bere programa politikoari jarraiki aplikatu behar duena.
Hori da, lehenik eta behin, gutxienez murrizketak etete hutsa bilatzen baldin badugu lehenik eta behin bion artean despejatu beharko duguna.
Beraz, esan behar dugu orain arte politikek porrot egin dutela. Beraz, emaitza desberdinak nahi baldin baditugu politikak ere desberdinak izan beharko direla.
Justizia soziala eta aberastasunaren banaketa helburu duen zerga politika batera joatea ezinbestekoa izango dela eta ekonomia errealaz hitz egiten ari behar garela, pertsonek etxeetan hilero-hilero duten ekonomia errealaz.
Horretarako, hemen erabaki behar da eta kalean beraien lanpostuen defentsan dauden langileekin konfrontatu beharrean, Madrilekin konfrontatu behar dela.
Eskerrik asko.